寄題連江陳氏拂石軒
作者：陸游
朝代：宋

paragraphs: 平生聞說西江水，百丈奫淪深見底。
漁舟來去白鷗飛，上有綸巾隱君子。
作詩自許輩陶謝，嘯傲烟雲弄清泚。
紛紛聲利滿人間，耳本不聞安用洗。
李公過江號高流，逸氣凜凜橫清秋。
沙邊一笑偶邂逅，掃石蔭松相獻酬。
浩歌聲斷七十載，尚寄萬壑風颼飀。
放翁老憊狂未歇，買船欲作西江遊。